Kommissionens beslutning

af 25. april 2003

om betingelser for forebyggelse af aviær influenza hos modtagelige fugle, der holdes i zoologiske haver i Belgien og Nederlandene

(meddelt under nummer K(2003) 1439)

(Kun den franske og den nederlandske udgave er autentisk)

(EØS-relevant tekst)

(2003/291/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 90/425/EØF af 26. juni 1990 om veterinærkontrol og zooteknisk kontrol i samhandelen med visse levende dyr og produkter inden for Fællesskabet med henblik på gennemførelse af det indre marked(1), senest ændret ved Europa-Parlamentets og Rådets direktiv 2002/33/EF(2), særlig artikel 10, og

ud fra følgende betragtninger:

(1) Ved Rådets direktiv 92/40/EØF(3) fastsættes de bekæmpelsesforanstaltninger, der mindst skal anvendes ved udbrud af aviær influenza hos fjerkræ, uden at det indskrænker EF-reglerne for samhandel mellem medlemsstaterne. Direktivet gælder ikke, hvis der påvises aviær influenza hos andre fugle. I det tilfælde skal den pågældende medlemsstat dog underrette Kommissionen om, hvilke foranstaltninger der eventuelt træffes.

(2) I henhold til artikel 3 i Rådets direktiv 92/65/EØF af 13. juli 1992 om dyresundhedsmæssige betingelser for samhandel med og indførsel til Fællesskabet af dyr samt sæd, æg og embryoner, der for så vidt angår disse betingelser ikke er underlagt specifikke fællesskabsbetingelser som omhandlet i bilag A, del I, til direktiv 90/425/EØF(4), senest ændret ved Kommissionens forordning (EF) nr. 1282/2002(5), må samhandel med og import af dyr, sæd, æg og embryoner ikke forbydes eller begrænses af andre dyresundhedsmæssige årsager end dem, der følger af anvendelsen af EF-retsforskrifterne, særlig eventuelle beskyttelsesforanstaltninger.

(3) I artikel 2 i Rådets direktiv 1999/22/EF af 29. marts 1999 om hold af vilde dyr i zoologiske haver(6) defineres det, hvad der forstås ved en zoologisk have. Med henblik på anvendelsen af denne beslutning bør definitionen dog udvides med hensyn til handel.

(4) Siden den 28. februar 2003 har Nederlandene anmeldt flere udbrud af højpatogen aviær influenza hos fjerkræ.

(5) Nederlandene traf omgående foranstaltninger i henhold til direktiv 92/40/EØF om fællesskabsforanstaltninger til bekæmpelse af aviær influenza, ændret ved akten vedrørende Østrigs, Finlands og Sveriges tiltrædelse, inden sygdommen blev officielt bekræftet.

(6) For at sikre klare og gennemskuelige bestemmelser vedtog Kommissionen efter høring af de nederlandske myndigheder beslutning 2003/153/EF af 3. marts 2003 om beskyttelsesforanstaltninger som følge af kraftig mistanke om aviær influenza i Nederlandene(7), og skærpede hermed de nederlandske foranstaltninger.

(7) Efterfølgende blev beslutning 2003/156/EF(8), 2003/172/EF(9), 2003/186/EF(10), 2003/191/EF(11), 2003/214/EF(12), 2003/258/EF(13) og 2003/290/EF(14) vedtaget efter høring af de nederlandske myndigheder, og efter at situationen var blevet vurderet sammen med alle medlemsstaterne.

(8) På grundlag af beslutning 2003/214/EF begyndte de nederlandske myndigheder forebyggende at tømme risikobedrifter i risikoområder for fjerkræ for at undgå yderligere spredning af virus.

(9) Den 16. april 2003 underrettede de belgiske myndigheder Kommissionen om en stærk mistanke om aviær influenza i provinsen Limburg, og denne blev siden officielt bekræftet.

(10) De belgiske myndigheder iværksatte uden at afvente den officielle bekræftelse af sygdommen straks de foranstaltninger, der er fastsat i direktiv 92/40/EØF, mens der blev gennemført yderligere diagnostiske procedurer til bekræftelse af sygdommen.

(11) For at sikre klare og gennemskuelige bestemmelser vedtog Kommissionen efter høring af de belgiske myndigheder beslutning 2003/275/EF af 16. april 2003 om beskyttelsesforanstaltninger som følge af kraftig mistanke om aviær influenza i Belgien(15), og skærpede hermed de belgiske foranstaltninger.

(12) Derefter blev beslutning 2003/289/EF(16) vedtaget efter høring af de belgiske myndigheder, og efter at situationen var blevet vurderet sammen med alle medlemsstaterne.

(13) På grundlag af beslutning 2003/275/EF begyndte de belgiske myndigheder forebyggende at tømme risikobedrifter i risikoområder for fjerkræ for at undgå yderligere spredning af virus.

(14) For at beskytte den vilde fauna og bevare biodiversiteten kan Belgien og Nederlandene imidlertid beslutte at nødvaccinere modtagelige fugle i zoologiske haver mod aviær influenza.

(15) Der skal gives væsentlige oplysninger om nødvaccinationen i et program, som Belgien og Nederlandene skal forelægge for Kommissionen og de øvrige medlemsstater.

(16) Nødvaccinationen kan, selv om den er begrænset til bestemte kategorier af dyr, der ikke primært er genstand for samhandel, bidrage til at skade status med hensyn til aviær influenza i den internationale handel, ikke blot for den medlemsstat eller den del af medlemsstaten, hvor der vaccineres. Derfor bør der ikke kunne handles med de vaccinerede fugle.

(17) De i denne beslutning fastsatte foranstaltninger er i overensstemmelse med udtalelse fra Den Stående Komité for Fødevarekæden og Dyresundhed -

VEDTAGET FØLGENDE BESLUTNING:

Artikel 1

I denne beslutning forstås ved:

- "zoologisk have": et anlæg som nævnt i artikel 2 i direktiv 1999/22/EF, og med hensyn til handel forstås ved "organ, institut eller center, der er officielt godkendt": et anlæg som nævnt i artikel 2, stk. 1, litra c), i direktiv 92/65/EØF

- "modtagelig fugl": enhver fugleart, der er modtagelig for aviær influenza, og som ikke er beregnet til produktion af animalske produkter.

Artikel 2

De belgiske og de nederlandske veterinærmyndigheder sørger for, at der træffes strenge biosikkerhedsmæssige foranstaltninger i zoologiske haver, hvor der holdes fugle, som er modtagelige for aviær influenza, for at undgå risikokontakter, der kan forårsage spredning af aviær influenza. Disse foranstaltninger har navnlig til formål at undgå risikokontakter med offentligheden og med fjerkræbedrifter.

Artikel 3

Belgien og Nederlandene kan beslutte at nødvaccinere modtagelige fugle i zoologiske haver mod aviær influenza, hvis de betragtes som udsat for at blive smittet, i henhold til betingelserne i bilaget til denne beslutning.

Artikel 4

Belgien og Nederlandene skal i Den Stående Komité for Fødevarekæden og Dyresundhed officielt forelægge et program for vaccination mod aviær influenza af modtagelige fugle, der holdes i zoologiske haver, for de øvrige medlemsstater og Kommissionen. Programmet skal mindst indeholde nærmere oplysninger om følgende:

- den nøjagtige adresse på de zoologiske haver, hvor der skal vaccineres, og deres beliggenhed

- særlig identifikation af de modtagelige fugle og antallet af dem

- individuel identifikation af de fugle, der skal vaccineres

- den vaccinetype, der skal anvendes, vaccinationsplanen og tidsplanen for vaccinationen

- begrundelsen for beslutningen om at iværksætte foranstaltningerne

- tidsplanen for vaccinationerne.

Artikel 5

Belgien og Nederlandene anvender foranstaltningerne i henhold til denne beslutning og underretter straks Kommissionen herom.

Artikel 6

Denne beslutning er rettet til Kongeriget Belgien og Kongeriget Nederlandene.

Udfærdiget i Bruxelles, den 25. april 2003.

På Kommissionens vegne

David Byrne

Medlem af Kommissionen

(1) EFT L 224 af 18.8.1990, s. 29.

(2) EFT L 315 af 19.11.2002, s. 14.

(3) EFT L 167 af 22.6.1992, s. 1.

(4) EFT L 268 af 14.9.1992, s. 52.

(5) EFT L 187 af 16.7.2002, s. 3.

(6) EFT L 94 af 9.4.1999, s. 24.

(7) EUT L 59 af 4.3.2003, s. 32.

(8) EUT L 64 af 7.3.2003, s. 36.

(9) EUT L 69 af 13.3.2003, s. 27.

(10) EUT L 71 af 15.3.2003, s. 30.

(11) EUT L 74 af 20.3.2003, s. 30.

(12) EUT L 81 af 28.3.2003, s. 48.

(13) EUT L 95 af 11.4.2003, s. 65.

(14) Se side 28 i denne EUT.

(15) EUT L 99 af 17.4.2003, s. 57.

(16) Se side 24 i denne EUT.

BILAG

Betingelser for nødvaccination til bekæmpelse og udryddelse af aviær influenza

>TABELPOSITION>